**vinovăţii angelice**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

“îngerul păzitor te însoţeşte doar până la

marginea cerului din tine” N. Petrescu

am nevoie de un înger

o nevoie existenţială care îmi macină noaptea

în morile vântului

obosită aţipesc preţ de o secundă

albul îngerului meu e o fantasmă

totuşi ochii mă dor de atâta lumină

dacă e adevărat că-mi eşti mereu alături

dacă mă auzi

e timpul să te arăţi

nu sunt destul de arogantă încât să nu-ţi cer asta

păşesc pe vârful degetelor

cu teama că aş putea spulbera armonia universului tău

dar am dreptul să primesc câteva răspunsuri

unde eşti când nimeni nu mă vede

pe ce parte a inimii îţi culci cu nepăsare aripile grele de păcat

de ce taci când în lumea e un vacarm apocaliptic

\*\*\*

lasă aripa vântului să-ți mângâie tălpile

nopțile vor trece galopând ca unicornii copilăriei

pe linia destinului

scufundându-se în marea neliniștită

ce tinde după țărmuri calde

să-și numere scoicile

acoperite de sideful timpului

visătoareo

îngerii nu trebuie chemați

sunt lângă tine

lasă liniștea să-ţi scrie povestea

s-o poți citi în braille

cu degetele visului

când tac

sunt acolo

pe plaja unde urmele noastre se împletesc cu asfințitul

valurile nu ne-au şters niciodată

lasă îngerul din tine să mă cheme

serafimul din inima mea va poposi pe umărul stâng

luminat de credinţa că exist

liliana trif ioan grigoraș